Lesersbrief: Steve Hofmeyr, AIG en Virseker wys die krag van kultuur en kapitaalSteve Hofmeyr sing ‘Die Land’ saam met Jay du Plessis, Ruhan du Toit, Bok van Blerk en Bobby van Jaarsveld by Afrikaans is Groot 2018 in Pretoria. Foto: Afrikaans is Groot/Instagram. André Potgieter skryf: Ek dink die beriggewing oor Steve Hofmeyr is dikwels net ‘n poging deur die liberale media om hom af te kraak en die effek wat hy op Afrikaners het, negatief te affekteer. Ek wil dit graag met iemand soos dr. Dirk Herman opneem, want ek was onlangs by Hofmeyr se Country is Groot-konsert in die Time Square in Menlyn. Die teater was volgepak en daar was nie plek vir ’n muis nie, teenoor die Goema-toekenningsaand die vorige wat maar swak bygewoon was. Ek sal ook eers graag wil weet hoekom Virseker, die Solidariteitsgroep se versekeringsvennoot, so stil-stil aan Afrikaans is Groot onttrek het? Volgens my kan die ander Afrikaanse sangers bly wees om deel van Hofmeyr se vertonings te wees en glo ek nie vir een oomblik dat hul inkomste daardeur beïnvloed kan word nie. Tensy hulle dalk voel dat Hofmeyr die aandag op homself vestig en só hulle deelname verwater. Bevestig asseblief vir my wat die regte storie agter Virseker se sogenaamde onttrekking is. Dr. Dirk Hermann antwoord: Ek antwoord graag op ’n lesersnavraag oor Solidariteit, Virseker en Afrikaans is Groot. Voordat ek dié spesifieke vraag beantwoord, wil ek eers ’n kort agtergrond oor Virseker en Solidariteit gee. Indien kapitaal en kultuur mekaar vind, kan dit ’n kragtige effek hê. Ná die Eerste Wêreldoorlog en die gepaardgaande rebellie was Afrikaners ekonomies in ’n krisis. Eise en boetes het die rebelle op hul knieë gedwing. Dié krisis het geboorte gegee aan die Helpmekaarbeweging. Eers klein verenigings in die Vrystaat en daarna entoesiasme met groot veldtogte deur, onder meer, Die Burger. Die aanvanklike Helpmekaarbeweging het later oorgegaan in ’n gees van help mekaar en ’n kragtige vennootskap tussen kultuur en kapitaal. Die uitkoms was nuwe instellings soos Avbob, Sanlam, Santam en Volkskas (vandag Absa). Aangepas, om by vandag te pas, volg die Solidariteit Beweging dieselfde historiese wenresep. Een so ŉ vennootskap tussen kultuur en kapitaal het geboorte aan Virseker gegee. Virseker is in ’n kommersiële maatskappy met wins as doel. Die kommissieverdeling wat normaalweg na ’n makelaar sou gaan, vloei nou deur na die gemeenskap. Die afgelope jaar het die Virseker Trust sowat R20 miljoen aan Afrikaanse opleiding bestee. Die groot begunstigdes is Akademia, wat ’n nuwe universiteit bou, die Skoleondersteuningsentrum, wat ’n nuwe skoolstelsel ontwikkel en die Solidariteit Helpende Hand Studiefondssentrum. Dié sukses is danksy duisende Virseker-polishouers wat met die betaal van hul polisse help om ’n toekoms te bou. Virseker het onlangs betrokke geraak by die Virseker Rugbybeker. Hierdie reeks is ’n reusesukses en Virseker het op groot skaal daarby betrokke geraak. Ongeveer ’n jaar gelede is daar al besluit om groot kultuurborgskappe, soos Afrikaans Is Groot en In Afrikaans te verskuif na skole- en onderwysborgskappe. Alhoewel Virseker steeds betrokke is by kleiner kultuurborgskappe, is die Virseker Trust se fokus op onderwys in Afrikaans. Virseker se fokus het dus verander en dit kan en moet nie aan die omstredenheid oor Afrikaans is Groot en Steve Hofmeyr verbind word nie. Virseker se hart klop Afrikaans. Virseker doen wonderlike werk in die Afrikaanse gemeenskap en het besluit die grootste belegging wat gemaak kan word, is in ons jongmense. Dit is iets waarmee ons by Solidariteit met Virseker eens is. Ons moet soveel moontlik in jongmense belê; spesifiek kinders. Virseker is ’n mooi storie oor die krag wat kultuur en kapitaal tot die samelewing kan byvoeg wanneer hulle mekaar ontmoet. Met Virseker help ons, polis vir polis, om aan die toekoms te bou.